Številka: 010-134/2023/1

**MINISTRSTVA,**

**ORGANI V SESTAVI,**

**UPRAVNE ENOTE,**

**OBČINE**

Datum: 7. 8. 2023

**Zadeva: Usmeritev glede Odloka o začasnih ukrepih v upravnih zadevah za preprečevanje posledic poplav, ki so prizadele Republiko Slovenijo avgusta 2023**

Spoštovani,

Vlada Republike Slovenije je na predlog Ministrstva za javno upravo na 61. seji, dne 5. 8. 2023 sprejela **Odlok o začasnih ukrepih v upravnih zadevah za preprečevanje posledic poplav, ki so prizadele Republiko Slovenijo avgusta 2023**. Odlok je bil isti dan objavljen v Uradnem listu Republike Slovenije in je začel **veljati 6. 8. 2023**.

Odlok je pripravljen **na podlagi 306.a člena Zakona o splošnem upravnem postopku** (v nadaljevanju: ZUP), ki omogoča, da vlada z odlokom določi začasen ukrepe ob **naravnih nesrečah, ki v večjem obsegu vplivajo na položaj strank, omejujejo ali onemogočajo upravno odločanje posameznega organa ali vseh organov,** pri čemer vlada ob določitvi začasnih ukrepov določi tudi organe (organi državne uprave, samoupravnih lokalnih skupnosti in nosilci javnih pooblastil) , na katere se nanašajo ter čas veljavnosti ukrepov**.**

Poplave, ki so se začele prejšnji teden, so ponekod onemogočile dostop strank do organov ali pa je bilo in je še vedno delovanje slednjih močno omejeno, ponekod celo onemogočeno, prav tako pa so bili neposredno ali posredno prizadeti zaposleni v organih, ki so morali reševati svoje življenje ali premoženje ali so neposredno pomagali sorodnikom, prijateljem, znancem, sosedom.

**Zaradi nujnosti** čimprejšnjega ukrepanja se **sprejeti ukrepi nanašajo na:**

* **vse organe**, **ki odločajo v upravnih zadevah**, kot tudi
* na tiste **organe, ki v drugih javnopravnih zadevah smiselno postopajo po ZUP** na podlagi 4. člena istega zakona.[[1]](#footnote-1)

**S spremljanjem situacije** na terenu se **bodo ukrepi po potrebi spreminjali**, razširjali ali omejevali tako po vsebini kot obsegu veljavnosti za vse ali zgolj določene organe. Zato uvodoma **pozivamo zgoraj omenjene organe in nosilce javnih pooblastil**, da **nam posredujejo morebitne predloge za sprejem novih ali spremembo obstoječih začasnih ukrepov**, da bi se tako učinkoviteje lahko soočili z izzivi, ki so posledice poplav.

**Predloge pričakujemo na uradni elektronski naslov Ministrstva za javno upravo (****gp.mju@gov.si****).**

**V nadaljevanju na kratko predstavljamo posamezne ukrepe:**

1. **Sprememba krajevne pristojnosti za sprejemanje vlog**

**Odlok začasno spreminja pravila o določanju krajevne pristojnosti** tako, da **določa krajevno pristojnost za sprejem vlog za organe, ki sicer ne bi bili pristojni za sprejem in bi morali postopati po 65. členu ZUP.**

**Upravne enote in drugi organi državne uprave, ki so zaradi opravljanja upravnih nalog organizirani teritorialno, ter nosilci javnih pooblastil iz državne pristojnosti**, so tako **upravičeni in zavezani za sprejem vlog iz pristojnosti drugih organov in nosilcev javnih pooblastil iz državne pristojnosti.**

S tem ukrepom **se omogoča vlaganje vlog tistih vložnikom, ki iz različnih razlogov povezanih s poplavami ali njihovimi posledicami fizično ne morejo do organa ali nosilca javnega pooblastila,** pri katerem bi sicer vložili vlogo. Ukrep je zamišljen na način, da se bodo **vloge lahko vlagale pri drugih istovrstnih organih**, kot je organ, ki je pristojen za obravnavo vloge, na primer pri krajevno nepristojni upravni enoti ali centru za socialno delo, če je za obravnavo pristojna upravna enota ali center za socialno delo. **Zaradi izjemnih okoliščin sicer** **predlagamo, da organi ne zavračajo niti tistih vlog, ki bi jih vložniki želeli vložiti pri drugem organu**, na primer na upravni enoti namesto na centru za socialno delo, ampak naj se **vloge odstopijo temu organu**. Ob tem naj sicer opozorimo, da se ukrep **ne nanaša** **samo na t.i. prve vloge,** s katerimi osebe uveljavljajo svoje pravice ali pravne koristi, ampak tudi na vloge, ki jih vlagajo med postopkom ali zaradi postopka.

Ukrep spreminja pristojnost za sprejemanje vlog, ne pa tudi za odločanje. Kolikor bi bilo to potrebno, vsaj v primeru posamičnih organov ali nosilcev javnih pooblastil, bo takšen ukrep predlagan v bodoče. Zato odlok predvideva, da se vloge, ki so vložene pri organu, ki ni pristojne za odločanje, nemudoma odstopijo pristojnemu organu.

Kolikor je v dani situaciji mogoče, prosimo organe, da vložnikom nudijo potrebno pomoč pri vlaganju vlog, na primer z izpolnitvijo obrazca, s takojšnjim opozorilom na pomanjkljivosti in podobno.

1. **Vlaganje elektronskih vlog brez kvalificiranega elektronskega podpisa**

V skladu z ZUP se vloge, ki so vložene v elektronski obliki, podpišejo s kvalificiranim elektronskim podpisom, s čimer se v veliki meri omogoča ugotavljanje pristnosti vloge v smislu izražanja resnične volje vložnika. **Odlok** zaradi omejene ali otežene dostopnosti do organov ter dejstva, da pretežni del prebivalstva nima možnosti podpisovanja elektronskih vlog s kvalificiranim elektronskim podpisom, **omogoči, da se vloge izjemoma vložijo brez kvalificiranega elektronskega podpisa.** Vloge v elektronski obliki, ki niso podpisane s kvalificiranim elektronskim podpisom, zgolj zaradi tega niso formalno nepopolne in posledično nesposobne za obravnavo. Vsebinska obravnava je odvisna od morebitnega dvoma organa v pristnost vloge. Če tak dvom ni izražen, se vloga vzame v vsebinsko obravnavo (slednje sicer določa že 67. člen ZUP). V primeru dvoma se pristnost vloge lahko preveri tako, da se od vložnika zahteva, da sporoči EMŠO ali davčno številko, ki sta praviloma znani zgolj njenim imetnikom.

Na tem mestu sicer opozarjamo na možnost telefonske komunikacije organa z vložnikom, kar velja že od uveljavitve spremembe ZUP v januarju 2022 in lahko prispeva k hitrejšemu in učinkovitejšemu preverjanju pristnosti vlog brez kvalificiranega elektronskega podpisa.

1. **Prekinitev teka procesnih rokov**

Z odlokom se **začasno za sedem dni prekinja tek procesnih rokov v vseh upravnih zadevah**. Šteje se, da so procesni roki prekinjeni **z uveljavitvijo odloka**, zato se zaradi prekinitve **ne izdajajo sklepi o prekinitvi.**

Prekinitev se nanaša na roke za izpolnitev procesne obveznosti, na primer dopolnitev vloge, kot tudi za uveljavitev procesne pravice, denimo vložitev pritožbe. V skladu z odlokom se šteje, da so roki prekinjeni oziroma da ne tečejo od 6. 8. 2023 do 13. 8. 2023. Izjema velja za nujne zadeve, kot jih opredeli peti odstavek 306.a člena ZUP. V takih primerih je stranko o tem treba opozoriti (gl. deveti odstavek 306.a člena ZUP).

Prekinitev teka rokov ne vpliva na razpisane naroke za ustno obravnavo.

Opozarjamo, da **ima obravnavani ukrep glede na ostale ukrepe krajšo veljavnost**, velja zgolj **sedem dni**, **ostali ukrepi bodo veljali do preklica oziroma največ en mesec**.

1. **Podaljšanje roka za izpolnitev materialnih obveznosti**

Na podlagi odloka **stranka lahko zaprosi organ, da ji podaljša rok za izpolnitev materialne obveznosti**, če zaradi poplav ali njihovih posledic obveznosti ne more izpolniti v roku določenem z upravnim aktom.

**Organ o podaljšanju roka odloča s sklepom** (gl. osmi odstavek 306.a člena ZUP), ne glede na to, če se podaljšuje rok, ki je določen z odločbo.

Podaljšanje roka se presoja v skladu z nujnostjo zadeve (peti odstavek 306.a člena ZUP), upoštevaje usmeritev odloka (prvi odstavek 7. člena), da zahteva za podaljšanje ni upravičena, če gre za nujne ukrepe v javnem interesu ali bi z odložitvijo izpolnitve obveznosti nastala nepopravljiva ali težko popravljiva škoda.

1. **Podaljšanje roka za izdajo odločbe**

**Kolikor organ zaradi poplav in njihovih posledic ne more izdati in vročiti odločbe v zakonitem roku,** na primer po ZUP v roku dveh mesecev, če se odločba izdaja po izvedenem posebnem ugotovitvenem postopku, oziroma v roku enega meseca, če se izdaja v skrajšanem ugotovitvenem postopku, **lahko z izdajo sklepa podaljša rok za izdajo in vročitev odločbe**. Zoper tak sklep ni dovoljena pritožba. **Rok** za izdajo in vročitev odločbe **se lahko podaljša le toliko kolikor je potrebno**, ne pa več kot za dva meseca.

1. **Pregledovanje dokumentov upravne zadeve v prostorih organa**

Odlok **omogoča, da organ začasno izključi izvajanje pravice do pregledovanja dokumentov upravne zadeve v uradnih prostorih**, če se stranki lahko pošljejo kopije dokumentov. Kolikor (fizičnih ali elektronskih) kopij ni mogoče poslati stranki ali drugi upravičeni osebi, ji je zaradi zagotavljanja poštenosti postopka treba zagotoviti pregled dokumentov v prostorih organa.

**Vljudno prosimo, da ministrstva o uveljavitvi odloka obvestijo morebitne območne enote in nosilce javnih pooblastil iz svoje resorne pristojnosti.**

S spoštovanjem,

 Sanja Ajanović Hovnik

 MINISTRICA

1. Zato se ukrepi ne nanašajo na tiste situacije, ko drugih zakoni, kot na primer Zakon o prekrških, napotujejo na smiselno rabo ZUP. [↑](#footnote-ref-1)